訟獄
作者：程登吉
朝代：明
篇章：幼學瓊林 卷四

paragraphs: 世人惟不平則鳴，聖人以無訟爲貴。上有恤刑之主，桁楊雨潤；下無冤枉之民，肺石風清。雖囹圄便是福堂，而畫地亦可爲獄。與人構訟，曰鼠牙雀角之爭；罪人訴冤，有搶地籲天之慘。
狴犴猛犬而能守，故獄門畫狴犴之形；棘木外刺而裏直，故聽訟在棘木之下。鄉亭之繫有岸，朝廷之繫有獄，誰敢作奸犯科；死者不可復生，刑者不可復續，上當原情定罪。囹圄是周獄，羑里是商牢。桎梏之設，乃拘罪人之具；縲紲之中，豈無賢者之冤。兩爭不放，謂之鷸蚌相持；無辜牽連，謂之池魚受害。
請公入甕，周興自作其孽；下車泣罪，夏禹深痛其民。好訟曰健訟，掛告曰株連。爲人息訟，謂之釋紛；被人栽冤，謂之嫁禍。徒配曰城旦，遣戍是問軍。三尺乃朝廷之法，三木是罪人之刑。
古之五刑，墨、劓、剕、宮、大辟；今之律例，笞、杖、死罪、徒、流。上古時削木爲吏，今日之淳風安在；唐太宗縱囚歸獄，古人之誠信可嘉。花落訟庭間，草生囹圄靜，歌何易治民之間；吏從冰上立，人在鏡中行，頌盧奐折獄之清。可見治亂之藥石，刑罰爲重；興平之樑肉，德教爲先。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。